		
- 2 -
Broj: Ppž-6744/2025

                           
	Republika Hrvatska
	

	Visoki prekršajni sud Republike Hrvatske
	

	Zagreb
	Broj: Ppž-6744/2025



U  I M E  R E P U B L I K E  H R V A T S K E

P R E S U D A

Visoki prekršajni sud Republike Hrvatske u vijeću sastavljenom od sudaca: Jasne Momirović kao predsjednice vijeća, te Katice Lučić i Ivane Bosnić-Kovačić kao članica vijeća, uz sudjelovanje sudske savjetnice Hane Bogović, kao zapisničarke, u prekršajnom postupku protiv okrivljenika Gape Matića, zbog prekršaja iz čl. 172. st. 2. t. 5. Zakona o mirovinskom osiguranju („Narodne novine“, broj 157/13, 151/14, 33/15, 93/15, 120/16, 18/18, 62/18, 115/18, 102/19, 84/21, 119/22), odlučujući o žalbi tužitelja Državnog inspektorata, Područnog ureda Rijeka, Službe za nadzor radnih odnosa, podnijetoj protiv presude Općinskog suda u Crikvenici, Stalne službe u Krku, broj: Pp-637/2024, od 9. travnja 2025., u sjednici vijeća održanoj 17. veljače 2026.,

p r e s u d i o  j e:

           Prihvaćanjem žalbe tužitelja Državnog inspektorata, Područnog ureda Rijeka, Službe za nadzor radnih odnosa, a u povodu te žalbe i po službenoj dužnosti, preinačuje se pobijana presuda u pravnoj oznaci djela i u oduci o kazni, tako da se učinjeno djelo prekršaja iz izreke pobijane presude pravno označava kao prekršaj iz čl. 166. st. 3. u svezi sa st. 2. t. 5. Zakona o mirovinskom osiguranju („Narodne novine“ broj 96/25), te se na temelju tog propisa okrivljeniku Gapi Matiću izriče novčana kazna u iznosu od 130,00 eura (stotrideseteura), koju kaznu je okrivljenik dužan platiti u roku od 30 (trideset) dana, računajući od dana primitka ove presude, a ako u navedenom roku plati dvije trećine izrečene novčane kazne, sukladno čl. 152. st. 3. Prekršajnog zakona („Narodne novine“, broj 107/07, 39/13, 157/13, 110/15, 70/17, 118/18, 114/22 - dalje u tekstu PZ), novčana kazna smatrat će se u cjelini plaćenom. 

Obrazloženje

	1. Pobijanom prvostupanjskom presudom okrivljenik je proglašen krivim i na temelju čl. 38. PZ je oslobođen od kazne, zbog prekršaja iz čl. 172. st. 2. t. 5. Zakona o mirovinskom osiguranju, činjenično opisanog u izreci. 

           2. Istom presudom okrivljenik je dužan naknaditi troškove prekršajnog postupka u iznosu od 15,00 eura.
 
3. Protiv navedene presude tužitelj je pravodobno podnio žalbu, zbog oslobađanja okrivljenika od kazne, kako to proizlazi iz sadržaja žalbe, smatrajući da je okrivljeniku trebalo izreći novčanu kaznu makar u minimalnom iznosu propisane kazne.
 
 4.  Žalba je osnovana.
 
            5. Odlučujući u okviru žalbenih navoda i čl. 202. st. 1. PZ, ovaj sud je utvrdio da u predmetu nisu počinjene bitne povrede odredaba prekršajnog postupka iz čl. 195. st. 1. t. 6., 7., 9. i 10. PZ i da u predmetu nije nastupila zastara prekršajnog progona, a na što ovaj sud pazi po službenoj dužnosti.
 
           6. Nadalje, predmetni prekršaj zadržava pravni kontinuitet u novom Zakonu o mirovinskom osiguranju („Narodne novine“ broj 96/25), koji je stupio je na snagu dana 1. srpnja 2025., a koji za obveznika doprinosa - fizičku osobu propisuje blažu novčanu kaznu za predmetni prekršaj (od 130,00 do 1320,00 eura), u odnosu na Zakon o mirovinskom osiguranju („Narodne novine“, broj 157/13, 151/14, 33/15, 93/15, 120/16, 18/18, 62/18, 115/18, 102/19, 84/21, 119/22), dakle, propis koji je bio na snazi u vrijeme počinjenja prekršaja i donošenja pobijane presude, a kojim je za predmetni prekršaj za poslodavca, odnosno obveznika doprinosa bila propisana novčana kazna od 660,00 do 6630,00 eura, pa je ovaj sud po službenoj dužnosti, sukladno čl. 3. PZ izmijenio pravnu kvalifikacije predmetnog prekršaja i djelo okrivljenika pravno označio po blažem propisu, kao u izreci. 

          7. Ispitujuću pobijanu presudu u smislu navoda žalbe tužitelja, ovaj sud nalazi da opravdano žalitelj ukazuje da u ovom slučaju nije bilo mjesta primjeni odredbe čl. 38. st. 2. t. 2. PZ i oslobađanju okrivljenika od kazne, imajući u vidu težinu prekršaja, odnosno da u ovom slučaju radi o podnošenju prijave tijelu mirovinskog osiguranja nakon proteka propisanog roka za tri radnika i tek nakon inspekcijskog nadzora, pa je prihvaćanjem žalbe tužitelja preinačena pobijana presuda i okrivljeniku je za učinjeni prekršaj izrečena novčana kazna u minimalnom iznosu propisane kazne za predmetni prekršaj, koju ovaj sud smatra primjerenom težini prekršaja, stupnju krivnje, opasnosti djela, kao i ostalim okolnostima odlučnim za odmjeravanje kazne i svrsi kažnjavanja iz čl. 32. PZ.

 8. Slijedom navedenog trebalo je odlučiti kao u izreci.

U Zagrebu 17. veljače 2026.
  
                                     
	Zapisničarka:
	
	Predsjednica vijeća:

	
	
	

	Hana Bogović, v.r.
	
	Jasna Momirović, v.r.



	
Presuda se dostavlja Općinskom sudu u Crikvenici u 5 otpravaka: za spis, okrivljenika, branitelja i tužitelja.

					
					               Za točnost otpravka – ovlašteni službenik
					               Upraviteljica zajedničke sudske pisarnice:

                                      Edita Vrkljan

